கேள்வி: அரிச்சந்திரன் கோயில் திருப்பணி திட்டம் - அரிச்சந்திரன் கோயில்கள் கட்டாயம் கட்டப்பட வேண்டியதின் அவசியங்கள் என்பது என்ன?
பதில்: ஒவ்வொரு மனிதனின் பிறப்பும் இறப்பும் மிக முக்கியமான அம்சங்கள்: பிறந்தவன் வாழ்கின்ற காலத்தில் எத்தனையோ பாவங்களையும், புண்ணியங்களையும் செய்கிறான். ஆனால் அவனவன் வினைப்பயனின் அடிப்படையில் அடுத்தநிலை அவனுக்கு அமையும் என்பது உண்மை. உயிரோடு இருக்கின்ற காலத்தில் எந்த புண்ணியங்களையும் செய்யவில்லை என்றாலும், தெய்வங்களை மதிக்கவில்லை என்றாலும் இறந்த பிறகாவது அவனது சடலம் அரிச்சந்திரனின் பாதத்தில் வைக்கப்படுகிறது. இறந்த பிறகாவது ஒரு புண்ணியவானின் ஆசிர்வாதம் அவனுக்கு கிடைக்க வேண்டும் என்றால் அங்கு அரிச்சந்திரன் கோவில் கட்டாயம் இருக்க வேண்டும். இறந்தவரின் உறவினர்களும் நண்பர்களும் திரளாக மயானத்திற்கு வருவார்கள். அவர்களில் பாவம் செய்தவர்கள் பலபேர் இருக்கலாம். அவர்களெல்லாம் ஒரு நீதிபோதனை பாடம் கற்றுக் கொண்டு வரும் காலத்திலாவது அரிச்சந்திரனைப் போன்று நேர்மையாக வாழவேண்டும் என்கிற எண்ணம் கொள்ள வேண்டுமானால் அரிச்சந்திரன் ஆலயம் ஒவ்வொரு மயானத்திலும் இருக்க வேண்டியது கட்டாயமாகும். நமது இந்து தர்மத்தின் கலாச்சார சின்னங்கள் நாளுக்கு நாள் அழிந்து வருகின்ற .காரணத்தினால் தான் வருங்கால தலைமுறையினருக்கு தர்மத்தின் உயர்வுகள் தெரியாமல் தவறான செயல்களில் ஈடுபடுகின்றனர். நம் எதிர்கால தலைமுறையினர் தர்மத்துடன் அகிம்சையை பின்பற்றி வாழ வேண்டுமென்றால் அரிச்சந்திரன் ஆலயங்கள் போன்ற உன்னத தர்மச்சின்னங்கள் காக்கப்பட வேண்டும். எனவே அழிந்துவிட்ட அரிச்சந்திரன் கோயில்கள் ஒவ்வொரு மயானத்திலும் கட்டாயம் கட்டப்பட வேண்டும்.